पाएं अपने शहर की ताज़ा ख़बरें और फ्री ई-पेपरडाउनलोड करें
कोरोना की दूसरी लहर राजधानी समेत पूरे बिहार में तबाही मचा रही है। हर दिन संक्रमित लोगों की संख्या तेजी से बढ़ रही है। यही वजह है कि मुख्यमंत्री नीतीश कुमार को पूरे राज्य में लॉकडाउन लगाना पड़ा। लेकिन, इसके बाद भी लोग सुधर नहीं रहे हैं, अब भी बहुत-से लोग बगैर मास्क पहने ही घूम रहे हैं। बेवजह सड़कों पर निकल रहे हैं और गाड़ी चला रहे हैं। सरकार की तरफ से बनाए गए कोविड प्रोटोकॉल को तोड़ रहे हैं। ऐसा हर दिन और लगातार हो रहा है। ऐस लोगों से अब पुलिस भी पूरी कड़ाई के साथ निपट रही है। लापरवाही बरतने वाले लोगों को पकड़ रही है, उनसे जुर्माना वसूल कर रही है। FIR दर्ज करने के साथ ही गाड़ियों को भी जब्त कर रही है।
अलग-अलग थानों में 5 FIR दर्ज, 7 गिरफ्तार
बिहार पुलिस मुख्यालय की तरफ से बुधवार को पिछले 24 घंटे के अंदर की गई कार्रवाई का आंकड़ा जारी किया गया है। इसके अनुसार कोविड प्रोटोकॉल तोड़ने वाले लोगों के खिलाफ अलग-अलग थानों में 5 FIR दर्ज की गई है। कुल 7 लोगों को गिरफ्तार किया गया है। जबकि, 448 गाड़ियों को जब्त किया गया। पकड़े गए लोगों से 7 लाख 97 हजार 200 रुपए जुर्माना वसूला गया है। वहीं, बगैर मास्क पहने सड़क पर घूम रहे 3 हजार 274 लोगों को पकड़ा गया और इनसे 1 लाख 63 हजार 700 रुपए जुर्माना लिया गया।
पिछले 5 दिनों से लगातार हो रही कार्रवाई
पुलिस की कार्रवाई पटना समेत तमाम जिलों में लगातार जारी है। 1 मई से लेकर अब तक में 16 हजार 126 लोग बगैर मास्क पहने पकड़े गए हैं। इनसे 8 लाख 6 हजार 300 रुपए जुर्माना लिया गया। इसी तरह कोविड प्रोटोकॉल तोड़ने वालों के खिलाफ 34 FIR हुई और 39 गिरफ्तारियां हुईं। कुल 2310 गाड़ियों को जब्त किया गया और इनसे 38 लाख 52 हजार 800 रुपए जुर्माना वसूल किया गया। पुलिस मुख्यालय ने साफ कर दिया है कि नियमों को तोड़ने वालों के खिलाफ उनका यह अभियान आगे भी लगातार जारी रहेगा।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva bho_Deva hin_Deva hin_Deva hin_Deva zho_Hant eng_Latn